**Териториално статистическо бюро - Югоизток**

Отдел „Статистически изследвания - Сливен“

**РАЗХОДИ ЗА ПРИДОБИВАНЕ НА ДЪЛГОТРАЙНИ МАТЕРИАЛНИ АКТИВИ**

**В ОБЛАСТ СЛИВЕН ПРЕЗ 2023 ГОДИНА**

По окончателни данни през 2023 г. извършените разходи за придобиване на дълготрайниматериални активи (ДМА)са 729.8 млн. лв., което е с 87.5% повече в сравнение с 2022 година.

Най-голям обем инвестиции в ДМА са вложени в сектор „Индустрия” – 261.3 млн. лв., или 35.8% от общия обем на направените инвестиции през годината. Спрямо 2022 г. показателят бележи ръст от 68.4%. Разходите за ДМА в сектор „Търговия, транспорт, хотелиерство и ресторантьорство” са 98.7 млн. лв., или 13.5%, като спрямо 2022 г. инвестициите в сектора се увеличават с 55.1%.

**Фиг. 1. Структура на разходите за придобиване на дълготрайни материални активи по икономически дейности в област Сливен през 2022 и 2023 година**



Регистрирана е промяна и в структурата на извършените разходи за придобиване на дълготрайни материални активи през 2023 г. по видове. Наблюдава се намаление на относителния дял на разходите за сгради, строителни съоръжения и конструкции със 7.2 процентни пункта, на машини, производствено оборудване и апаратура - с 5.7 процентни пункта, транспортни средства - с 3.3 процентни пункта.

**Методологични бележки**

**Разходите за придобиване на ДМА** през отчетния период включват фактически извършените разходи за закупуване на земя и за изграждане на сгради, строителни съоръжения и конструкции чрез възлагане и по стопански начин, за доставка и монтаж на ДМА, за закупуване на машини, съоръжения, оборудване и транспортни средства, за геоложки и хидроложки проучвания, за проучвателни и проектантски работи, обслужващи строителството и други разходи, свързани с придобиването на ДМА.

В обема на разходите за придобиване на ДМА не се включват текущите разходи по поддържане на наличните ДМА.